amanoisuno/poetBack huggingface dataset:
古意 賈島 
碌碌複碌碌，百年雙轉轂。志士終夜心，良馬白日足。俱為不等閒，誰是知音目。眼中兩行淚，曾吊三獻玉。
望山 賈島 
南山三十裏，不見逾一旬。冒雨時立望，望之如朋親。虯龍一掬波，洗蕩千萬春。日日雨不斷，愁殺望山人。天事不可長，勁風來如奔。陰霪一以掃，浩翠寫國門。長安百萬家，家家張屏新。誰家最好山，我願為其鄰。
北嶽廟 賈島 
天地有五嶽，恒岳居其北。岩巒疊萬重，詭怪浩難測。人來不敢入，祠宇白日黑。有時起霖雨，一灑天地德。神兮安在哉，永康我王國。
朝饑 賈島 
市中有樵山，此舍朝無煙。井底有甘泉，釜中乃空然。我要見白日，雪來塞青天。坐聞西床琴，凍折兩三弦。饑莫詣他門，古人有拙言。
哭盧仝 賈島 
賢人無官死，不親者亦悲。空令古鬼哭，更得新鄰比。平生四十年，惟著白布衣。天子未辟召，地府誰來追。長安有交友，托孤遽棄移。塚側志石短，文字行參差。無錢買松栽，自生蒿草枝。在日贈我文，淚流把讀時。從茲加敬重，深藏恐失遺。
劍客 賈島 
十年磨一劍，霜刃未曾試。今日把似君，誰為不平事。
口號 賈島 
中夜忽自起，汲此百尺泉。林木含白露，星斗在青天。
寄遠 賈島 
別腸多鬱紆，豈能肥肌膚。始知相結密，不及相結疏。疏別恨應少，密離恨難袪。門前南流水，中有北飛魚。魚飛向北海，可以寄遠書。不惜寄遠書，故人今在無。況此數尺身，阻彼萬里途。自非日月光，難以知子軀。
齋中 賈島 
眈靜非謬為，本性實疏索。齋中一就枕，不覺白日落。低扉礙軒轡，寡德謝接諾。叢菊在牆陰，秋窮未開萼。所餐類病馬，動影似移嶽。欲駐迫逃衰，豈殊辭綆縛。已見飽時雨，應豐蔬與藥。
感秋 賈島 
商氣颯已來，歲華又虛擲。朝雲藏奇峰，暮雨灑疏滴。幾蜩嘿涼葉，數蛩思陰壁。落日空館中，歸心遠山碧。昔人多秋感，今人何異昔。四序馳百年，玄發坐成白。喧喧徇聲利，擾擾同轍跡。儻無世上懷，去偃松下石。
玩月 賈島 
寒月破東北，賈生立西南。西南立倚何，立倚青青杉。近月有數星，星名未詳諳。但愛杉倚月，我倚杉為三。月乃不上杉，上杉難相參。眙愕子細視，睛瞳桂枝劖。目常有熱疾，久視無煩炎。以手捫衣裳，零露已濡沾。久立雙足凍，時向股髀淹。立久病足折，兀然黐膠粘。他人應已睡，轉喜此景恬。此景亦胡及，而我苦淫耽。無異市井人，見金不知廉。不知此夜中，幾人同無厭。待得上頂看，未擬歸枕函。強步望寢齋，步步情不堪。步到竹叢西，東望如隔簾。卻坐竹叢外，清思刮幽潛。量知愛月人，身願化為蟾。
辭二知己 賈島 
一雙千歲鶴，立別孤翔鴻。波島忽已暮，海雨寒濛濛。離人聞美彈，亦與哀彈同。況茲切切弄，繞彼行行躬。雲飛北嶽碧，火息西山紅。何以代遠誠，折芳臘雪中。
義雀行和朱評事 賈島 
玄鳥雄雌俱，春雷驚蟄餘。口銜黃河泥，空即翔天隅。一夕皆莫歸，嘵嘵遺眾雛。雙雀抱仁義，哺食勞劬劬。雛既邐迤飛，雲間聲相呼。燕雀雖微類，感愧誠不殊。禽賢難自彰，幸得主人書。
宿懸泉驛 賈島 
曉行瀝水樓，暮到懸泉驛。林月值雲遮，山燈照愁寂。
辯士 賈島 
辯士多毀訾，不聞談己非。猛虎恣殺暴，未嘗齧妻兒。此理天所感，所感當問誰。求食飼雛禽，吐出美言詞。善哉君子人，揚光掩瑕玼。
不欺 賈島 
上不欺星辰，下不欺鬼神。知心兩如此，然後何所陳。食魚味在鮮，食蓼味在辛。掘井須到流，結交須到頭。此語誠不謬，敵君三萬秋。
絕句 賈島 
海底有明月，圓於天上輪。得之一寸光，可買千里春。
寓興 賈島 
莫居暗室中，開目閉目同。莫趨碧霄路，容飛不容步。暗室未可居，碧霄未可趨。勸君跨仙鶴，日下雲為衢。
游仙 賈島 
借得孤鶴騎，高近金烏飛。掬河洗老貌，照月生光輝。天中鶴路直，天盡鶴一息。歸來不騎鶴，身自有羽翼。若人無仙骨，芝朮徒煩食。
枕上吟 賈島 
夜長憶白日，枕上吟千詩。何當苦寒氣，忽被東風吹。冰開魚龍別，天波殊路岐。
雙魚謠 賈島 
天河墮雙魴，飛我庭中央。掌握尺餘雪，劈開腸有璜。見令饞舌短，烹繞鄰舍香。一得古詩字，與玉含異藏。
易水懷古 賈島 
荊卿重虛死，節烈書前史。我歎方寸心，誰論一時事。至今易水橋，寒風兮蕭蕭。易水流得盡，荊卿名不消。
早起 賈島 
北客入西京，北雁再離北。秋寢獨前興，天梭星落織。耽玩餘恬爽，顧盼輕痾力。旅途少顏盡，明鏡勸仙食。出門路縱橫，張家路最直。昨夜夢見書，張家廳上壁。
客喜 賈島 
客喜非實喜，客悲非實悲。百回信到家，未當身一歸。未歸長嗟愁，嗟愁填中懷。開口吐愁聲，還卻入耳來。常恐淚滴多，自損兩目輝。鬢邊雖有絲，不堪織寒衣。
延壽裏精舍寓居 賈島 
旅托避華館，荒樓遂愚慵。短庭無繁植，珍果春亦濃。側廬廢扃樞，纖魄時臥逢。耳目乃鄽井，肺肝即岩峰。汲泉飲酌餘，見我閒靜容。霜蹊猶舒英，寒蝶斷來蹤。雙履與誰逐，一尋青瘦筇。
贈智朗禪師 賈島 
上人分明見，玉兔潭底沒。上人光慘貌，古來恨峭發。涕辭孔顏廟，笑訪禪寂室。步隨青山影，坐學白塔骨。解聽無弄琴，不禮有身佛。欲問師何之，忽與我相別。率賦贈遠言，言慚非子曰。
送沈秀才下第東歸 賈島 
曲言惡者誰，悅耳如彈絲。直言好者誰，刺耳如長錐。沈生才俊秀，心腸無邪欺。君子忌苟合，擇交如求師。毀出疾夫口，騰入禮部闈。下第子不恥，遺才人恥之。東歸家室遠，掉轡時參差。浙雲近吳見，汴柳接楚垂。明年春光別，回首不復疑。
酬棲上人 賈島 
夜久城館閑，情幽出在山。新月有微輝，朗朗空庭間。處世雖識機，伊余多掩關。松姿度臘見，籬藥知春還。靜覽冰雪詞，厚為酬贈顏。東林有躑躅，脫屣期共攀。
冬月長安雨中見終南雪 賈島 
秋節新已盡，雨疏露山雪。西峰稍覺明，殘滴猶未絕。氣侵瀑布水，凍著白雲穴。今朝灞滻雁，何夕瀟湘月。想彼石房人，對雪扉不閉。
寄孟協律 賈島 
我有吊古泣，不泣向路岐。揮淚灑暮天，滴著桂樹枝。別後冬節至，離心北風吹。坐孤雪扉夕，泉落石橋時。不驚猛虎嘯，難辱君子詞。欲酬空覺老，無以堪遠持。岧嶢倚角窗，王屋懸清思。
和劉涵 賈島 
京官始雲滿，野人依舊閑。閉扉一畝居，中有古風還。市井日已午，幽窗夢南山。喬木覆北齋，有鳥鳴其間。前日遠嶽僧，來時與開關。新題驚我瘦，窺鏡見醜顏。陶情惜清澹，此意複誰攀。
明月山懷獨孤崇魚琢 賈島 
明月長在目，明月長在心。在心複在目，何得稀去尋。試望明月人，孟夏樹蔽岑。想彼歎此懷，樂喧忘幽林。鄉本北嶽外，悔恨東夷深。願縮地脈還，豈待天恩臨。非不渴隱秀，卻嫌他事侵。或雲岳樓鐘，來繞草堂吟。當從令尹後，再往步柏林。
投張太祝 賈島 
風骨高更老，向春初陽葩。泠泠月下韻，一一落海涯。有子不敢和，一聽千歎嗟。身臥東北泥，魂掛西南霞。手把一枝栗，往輕覺程賒。水天朔方色，暖日嵩根花。達閑幽棲山，遣尋種藥家。欲買雙瓊瑤，慚無一木瓜。
詠韓氏二子 賈島 
千岩一尺璧，八月十五夕。清露墮桂花，白鳥舞虛碧。
送別 賈島 
丈夫未得意，行行且低眉。素琴彈複彈，會有知音知。
攜新文詣張籍韓愈途中成 賈島 
袖有新成詩，欲見張韓老。青竹未生翼，一步萬里道。仰望青冥天，雲雪壓我腦。失卻終南山，惆悵滿懷抱。安得西北風，身願變蓬草。地只聞此語，突出驚我倒。
上谷送客游江湖 賈島 
莫歎迢遞分，何殊咫尺別。江樓到夜登，還見南台月。
重酬姚少府 賈島 
隙月斜枕旁，諷詠夏貽什。如今何時節，蟲虺亦已蟄。答遲禮涉傲，抱疾思加澀。僕本胡為者，銜肩貢客集。茫然九州內，譬如一錐立。欺暗少此懷，自明曾瀝泣。量無趫勇士，誠欲戈矛戢。原閣期躋攀，潭舫偶俱入。深齋竹木合，畢夕風雨急。俸利沐均分，價稱煩噓噏。百篇見刪罷，一命嗟未及。滄浪愚將還，知音激所習。
投孟郊 賈島 
月中有孤芳，天下聆熏風。江南有高唱，海北初來通。容飄清冷餘，自蘊襟抱中。止息乃流溢，推尋卻冥蒙。我知雪山子，謁彼偈句空。必竟獲所實，爾焉遂深衷。錄之孤燈前，猶恨百首終。一吟動狂機，萬疾辭頑躬。生平面未交，永夕夢輒同。敘詰誰君師，詎言無吾宗。餘求履其跡，君曰可但攻。啜波腸易飽，揖險神難從。前歲曾入洛，差池阻從龍。萍家複從趙，雲思長縈縈。嵩海每可詣，長途追再窮。原傾肺腸事，盡入焦梧桐。
代邊將 賈島 
持戈簇邊日，戰罷浮雲收。露草泣寒霽，夜泉鳴隴頭。三尺握中鐵，氣沖星斗牛。報國不拘貴，憤將平虜讎。
寄劉棲楚 賈島 
趨走與偃臥，去就自殊分。當窗一重樹，上有萬里雲。離披不相顧，仿佛類人群。友生去更遠，來書絕如焚。蟬吟我為聽，我歌蟬豈聞。歲暮儻旋歸，晤言桂氛氳。
寄丘儒 賈島 
地近輕數見，地遠重一面。一面如何重，重甚珍寶片。自經失歡笑，幾度騰霜霰。此心鎮懸懸，天象固回轉。長安秋風高，子在東甸縣。儀形信寂蔑，風雨豈乖間。憑人報消息，何易憑筆硯。俱不盡我心，終須對君宴。
送陳商 賈島 
古道長荊棘，新岐路交橫。君於荒榛中，尋得古轍行。足踏聖人路，貌端禪士形。我曾接夜談，似聽講一經。聯翩曾數舉，昨登高第名。釜底絕煙火，曉行皇帝京。上客遠府游，主人須目明。青雲別青山，何日複可升。
送張校書季霞 賈島 
從京去容州，馬在船上多。容州幾千里，直傍青天涯。掌記試校書，未稱高詞華。義往不可屈，出家如入家。城市七月初，熱與夏未差。餞君到野地，秋涼滿山坡。南境異北候，風起無塵沙。秦吟宿楚澤，海酒落桂花。暫醉即還醒，彼土生桂茶。
寄友人 賈島 
同人半年別，一別寂來音。賴有別時文，相思時一吟。我常倦投跡，君亦知此衿。筆硯且勿棄，蘇張曾陸沉。但存舌在口，當冀身遂心。君看明月夜，松桂寒森森。
答王參 賈島 
寸晷不相待，四時互如競。客思先覺秋，蟲聲苦知暝。霜松積舊翠，露月團如鏡。詩負屬景同，琴孤坐堂聽。相期黃菊節，別約紅桃徑。每把式微篇，臨風一長詠。
延康吟 賈島 
寄居延壽裏，為與延康鄰。不愛延康裏，愛此裏中人。人非十年故，人非九族親。人有不朽語，得之煙山春。
戲贈友人 賈島 
一日不作詩，心源如廢井。筆硯為轆轤，吟詠作縻綆。朝來重汲引，依舊得清冷。書贈同懷人，詞中多苦辛。
寓興 賈島 
真集道方至，貌殊妒還多。山泉入城池，自然生渾波。今時出古言，在眾翻為訛。有琴含正韻，知音者如何。一生足感激，世言忽嵯峨。不得市井味，思響吾岩阿。浮華豈我事，日月徒蹉跎。曠哉潁陽風，千載無其他。
懷鄭從志 賈島 
西風吹陰雲，雨雪半夜收。忽憶天涯人，起看鬥與牛。故人別二年，我意如百秋。音信兩杳杳，誰雲昔綢繆。平明一封書，寄向東北舟。翩翩春歸鳥，會自為匹儔。
易州登龍興寺樓望郡北高峰 賈島 
郡北最高峰，巉岩絕雲路。朝來上樓望，稍覺得幽趣。朦朧碧煙裏，群嶺若相附。何時一登陟，萬物皆下顧。
送鄭山人游江湖 賈島 
南游衡嶽上，東往天臺裏。足躡華頂峰，目觀滄海水。
就峰公宿 賈島 
河出鳥宿後，螢火白露中。上人坐不倚，共我論量空。殘月華晻曖，遠水響玲瓏。爾時無了夢，茲宵方未窮。
劉景陽東齋 賈島 
松陰連竹影，中有蕪苔井。清風此地多，白日空自永。景陽公幹孫，詩句得真景。勸我不須歸，月出東齋靜。
對菊 賈島 
九日不出門，十日見黃菊。灼灼尚繁英，美人無消息。
送集文上人游方 賈島 
來從道陵井，雙木溪邊會。分首芳草時，遠意青天外。此游詣幾岳，嵩華衡恒泰。
題岸上人郡內閒居 賈島 
靜向方寸求，不居山嶂幽。池開菡萏香，門閉莓苔秋。金玉重四句，秕糠輕九流。爐煙上喬木，鐘磬下危樓。手種一株松，貞心與師儔。
遊子 賈島 
遊子喜鄉遠，非吾憶歸廬。誰知奔他山，自欲早旋車。朝賞暮已足，圖歸願無餘。當期附鵬翼，未偶方躊躇。
寄山中王參 賈島 
我看嶽西雲，君看嶽北月。長懷燕城南，相送十裏別。別來千餘日，日日憶不歇。遠寄一紙書，數字論白髮。
送汲鵬 賈島 
淮南臥理後，複逢君姓汲。文采非尋常，志願期卓立。深江東泛舟，夕陽眺原隰。夏夜言詩會，往往追不及。
寄令狐相公 賈島 
策杖馳山驛，逢人問梓州。長江那可到，行客替生愁。